Clinton: Rusia të tërheqë trupat nga Abkazia dhe Osetia e Jugut
Sekretarja e Shtetit thotë se SHBA mbeten të palëkundura në mbështetje të sovranitetit dhe integritetit territorial të Gjeorgjisë
Sekretarja Clinton thotë se Shtetet e Bashkuara mbeten të palëkundura në mbështetjen e tyre për sovranitetin dhe integritetin territorial të Gjeorgjisë. Trupat ruse mbeten në Abkazi dhe Osetinë jugore, asnjëra prej të cilave nuk njihen si republika autonome nga shumica e komunitetit ndërkombëtarë. Zonja Clinton thotë se Shtetet e Bashkuara dhe Gjeorgjia e kanë thelluar bashkëpunimin e tyre në çështjet e mbrojtjes, duke forcuar si sigurinë edhe pjesmarrjen e saj me trupa në Afganistan, pasi forcat gjeorgjiane përbëjnë shumicën e forcave jo pjestare të NATO-s në këtë vend. Mbas bisedimeve me kryeministrin Nika Gilauri, sekretarja Clinton tha se çështja kyçe për të ardhmen e Gjeorgjisë është konsolidimi i arritjeve demokratike , çka do t’a sjellë më pranë Bashkimit Europian dhe NATO-s. Ajo tha se zgjedhjet parlamentare të këtij viti dhe zgjedhjet presidenciale të vitit të ardhshëm janë mundësi për të forcuar legjitimitetin e institucioneve demokratike në sytë e votuesve gjeorgjianë dhe botës. Kufizimet në mandat nuk e lejojnë presidentin Mikhail Sakashvili që të kandidojë për t’u rizgjedhur, por ka spekulime që ai ndoshta kërkon të bëhet kryeministër. Sekretarja Clinton thotë se gjeorgjianët hynë në histori me revoulcionin e Trëndafiltë kundër parregullsive në zgjedhjet e vitit 2003. Por pjesa më e vështirë dhe më e rëndësishme sipas zonjës Clinton, është në të ardhmen, dhe kjo është ndërtimi i praktikave dhe traditave që krijojnë qëndrueshmërinë afatgjatë të demokracisë. Ajo thotë se këto reforma shkojnë përtej politikës duke përfshirë edhe zhvillimin ekonomik të vendit. Vizita e zonjës Clinton në rajonin e Kaukazis jugore përfshin edhe ndalesat e saj në Armeni dhe Azerbaixhan, për të cilat ajo ka shprehur shqetësim për dhunën përgjatë zonës kufitare mes dy vendeve që nga përfundimi i luftës së Nagorni Karabakut në vitin 1994.